Hugo, Dei gratia Autissiodorensis episcopus, dilectis filiis, Herveo, decano et toto capitulo ejusdem ecclesiæ, salutem et sinceram dilectionem in Domino. Recolentes et memoriter tenentes fidelitatem et devotionem quam dilectus consanguineus noster, Guido, bonæ memoriæ, quondam archidiaconus noster, erga personam et obsequium nostrum, pro libertate ecclesiæ, tempore periculoso, usque ad finem perseveranter exhibuisse dignoscitur, pro faciendo solenniter anniversario suo XL solidos in ecclesia de Vermentone vobis assignavimus et constituimus reddendos, sub religione juramenti, infra octabas Omnium-Sanctorum, singulis annis, a capellano qui eidem ecclesiæ deservierit; quorum XX solidi in vigilia et alii XX in missa dividentur canonicis qui servitio anniversarii intererunt, et aliis clericis, prout optimum videbitur. Cupientes autem servitium ecclesiæ nostræ et in præsenti et futurum, prout Dominus opportunitatem nobis dabit, amplificare, nihilominus vobis assignamus XL solidos in ecclesia de Miciclis pro faciendis festis Sancti-Peregrini, hujus civitatis primi episcopi, et B. Thomæ, Cantuariensis archiepiscopi et martyris, ea solennitate et reverentia qua majores festivitates in hac ecclesia celebrari consueverunt. Dividentur autem canonicis qui servitio intererunt XX solidi in uno festo et XX in altero. Assignavimus etiam thesaurario et sacristæ decem libras ceræ in supradicta ecclesia, ad facienda luminaria in his festivitatibus, sicut in majoribus fieri solebat. Quod ut ratum maneat, præsentem cartam sigilli nostri appositione roboratam vobis habere concessimus. Data per manum Johannis, notarii nostri, anno incarnati Verbi Mº Cº LXXXº VIº.